Priopćenja Ureda predsjednika Franje Tuđmana rujan 1996.
Zagreb, 03.09.1996.
Predsjednik republike primio u oproštajni posjet veleposlanika Australije u RH
[03.09.1996, br. 1]

Predsjednik republike primio je u oproštajni posjet veleposlanika Australije u RH Ronalda Walkera.

Predsjednik je tom prigodom istaknuo da će mu ostati u sjećanju prošlogodišnji posjet Australiji, jer je Hrvatska posebno zainteresirana za odnose s tom zemljom zbog velikog broja hrvatskih iseljenika koji žive u toj zemlji.

Predsjednik je rekao da je sada cilj Hrvatske obnova zemlje i ostvarenje blagostanja njenih građana.

Veleposlanik Walker je rekao da je Hrvatska u protekle tri i pol godine doživjela velike promjene.

Walker je pozdravio potpisivanje sporazuma o normalizaciji odnosa RH sa SRJ, jer je to uvjet stabilnosti u ovom dijelu Europe. Walker je na kraju rekao da je hrvatsko iseljeništvo u Australiji pomoglo boljem razumjevanju dvije zemalja, a da će sada pomoći i jačanju gospodarske suradnje.

Uz Predsjednika susretu su bili nazočni potpredsjednik Vlade i ministar vanjskih poslova dr Mate Granić, predstojnik Ureda Predsjednika dr Ivo Sanader i popmoćnica savjetnika za vanjsku politiku Anica Đamić.

Izvor: http://predsjednik.hr/Zagreb03.09.1996

Zagreb, 03.09.1996.-2 
Predsjednik Republike uručio je vjerodajnice novoimenovanim veleposlanicima RH
[03.09.1996, br. 2]

Predsjednik Republike uručio je vjerodajnice imenovanim veleposlanicima RH u Ruskoj Federaciji dr Ivanu Iliću, u Kraljevini Maroku Božidaru Gagri i Rumunjskoj Niki Bezmalinoviću. 

Uručujući vjerodajnice Predsjednik je veleposlanicima rekao da očekuje da će na svojim dužnostima razvijati odnose sa zemljema domaćinima na čast i za dobrobit Domovine Hrvatske.

Uz Predsjednika uručenju vjerodajnica bili su nazočni potpredsjednik Vlade i ministar vanjskih poslova dr Mate Granić, predstojnik Ureda Predsjednika dr Ivo Sanader i pomoćnica savjetnika Predsjedniaka za vanjsku politiku Anica Đamić.

Izvor: http://predsjednik.hr/Zagreb03.09.1996_2

Zagreb, 04.09.1996. 
Predsjednik republike primio je izaslanstvo grada Solina
[04.09.1996]

Predsjednik republike primio je izaslanstvo grada Solina u prigodi blagdana Male Gospe, zaštitnice grada.
Predsjednik je izviješten o postignućima u razvoju Solina, grada koji ima najveća investicijska ulaganja po stanovniku u državi.

Don Vinko Sanader, župnik i upravitelj Svetišta Gospe od Otoka obavijestio je Predsjednika o tijeku obilježavanja dvadesete godišnjice Gospe Velikog zavjeta, stopedesete godišnjice rođenja arheologa don Frane Bulića te o proslavi blagdana Male Gospe, zaštitnice grada, osmoga rujna.

Uz Predsjednika razgovorima su bili nazočni predstojnik Ureda Predsjednika dr Ivo Sanader, savjetnici Predsjednika za unutarnju politiku dr Ivić Pašalić i lokalnu samoupravu i upravu dr Franjo Kajfež. 

U izaslanstvu Solina bili su gradonačelnik Anđelko Drnas, predsjednik gradskog vijeća Dražen Sesartić, zastupnik u Županijskom domu Sabora Ante Dolić, predsjednik Gradskog odbora HDZ-a.

Izvor: http://predsjednik.hr/Zagreb04.09.1996

Zagreb, 17.09.1996. 
Predsjednik Republike primio je izaslanstvo Zajednice progananika Hrvatske
[17.09.1996]

Predsjednik ZPH Mato Šimić prenio je Predsjedniku zahtjeve prognanika da se lokalni izbori u Hrvatskom Podunavlju održe 15. prosinca te da se ne produži mandat UNTAES-a koji ističe 15. siječnja 1997. godine.

Šimić je zamolio Predsjednika da organizira Državni odbor za povratak hrvatske vlasti i prognanika u Podunavlje. 
Predsjednik je rekao da su erdudskim sporazumom i sporazumom o normalizaciji odnosa RH I SRJ, stvoreni svi uvjeti za povratak hrvatske vlasti i prognanika u Podunavlje, te da se mandat UNTAES-a mora završti do 15. siječnja 1997. 

Uz Predsjednika susretu su pribivali predstojnik Ureda Predsjednika dr Ivo Sanader, potpredsjednica zastupničkog doma Sabora Jadranka Kosor, savjetnik Predsjednika za unutarnju politiku dr Ivić Pašalić, zamjenica predstojnika Ureda Predsjednika Vesna Škare Ožbolt.

U izaslanstvu ZPH uz Matu Šimića bili su Tomo Povreslo,Josip Kompanović, Mile Hrgović i Pero Čobanković.

Izvor: http://predsjednik.hr/Zagreb17.09.1996

Zagreb, 18.09.1996. 
Predsjednik Republike primio je dr Edmunda Stoibera, predsjednika bavarske Vlade i predsjednika saveznog Gornjeg doma Njemačke
[18.09.1996]

Tom prigodom Predsjednik je dr Stoiberu uručio odlikovanje Red kralja Dmitra Zvonimira s lentom i Danicom. 
Predsjednik je rekao da mu čini osobito zadovoljstvo uručiti visoko odlikovanje predsjedniku bavarske vlade i jednom od najistaknutijih državnika Njemačke za sve što je osobno, kao i njegova zemlja, učinio za razvitak prijateljskih odnosa Hrvatske i Njemačke i za razvitak dobrih odnosa Hrvatske i EU.

Zahvaljujući na odlikovanju dr Stoiber je rekao da su bavarci zainteresirani za dobar razvoj i ojačanje Hrvatske kao države kako bi se ona mogla što prije integrirati u EU.

Dr Stoiber je u razgovoru koji je uslijedio rekao Predsjedniku da je svojim dolaskom u Hrvatsku htio intenzivirati ulaganja srednjih poduzeća iz Bavarske u Hrvatsku i ojačati gospodarsku suradnju za kojupostoje svi uvjeti nastupanjem mira i činjenicom da je sada i Beograd priznao hrvatsku državnu samostalnost i suverenost.

Predsjednik je rekao da je cilj Hrvatske ulazak u europske integracije kao srednjeeuropske države, jer tom okružju i uljudbi cijelom svojom poviješću pripada.

Ne bježimo od svoje suodgovornosti za stabilnost u ovom dijelu Europe, ali nikakav povratak na Balkan ne dolazi u obzir, rekao je Predsjednik.

Glede stanja u BiH Predsjednik je rekao da je potrebno u potpunosti provesti daytonski mirovni sporazum, a od posebnog je značenja provedba washingtonskog sporazuma i jačanje Federacije i njenih veza s Hrvatskom.

Izražavajući uvjerenje u gospodarski procvat Hrvatske, čemu će doprinijeti i suradnja s Njemačkom, a posebice Bavarskom, dr Stiober je rekao da će snažno poduprijeti ulazak Hrvatske u europske integracije i ostvarenje gospodarskih ugovora s EU. 

Uz Predsjednika razgovoru su bili nazočni predstojnik 
U pratnji dr Stiobera Bili su Hans Spitzner, državni tajnik u bavarskom Državnom ministarstvu za gospodarstvo, promet i tehnologiju i v dr Volker Haak, veleposlanik SR Njemačke u RH.

Izvor: http://predsjednik.hr/Zagreb18.09.1996

Zagreb, 18.09.1996.-2 
Pod predsjedanjem Predsjednika Republike održana je sjednica VONS-a u užem sastavu, na kojoj je razmatrana provedba izbora u Hrvatskom Podunavlju
[18.09.1996]

Zaključeno je da nema nikakvih prepreka te da će na vrijeme biti stvoreni svi uvjeti za provedbu izbora koji se moraju održati 15. prosinca 1996., odnosno 30 dana prije isteka ugovorenog mandata UNTAES-a.

Izbori se moraju održati prema hrvatskim izbornim zakonima u skladu s biračkim popisima prema stanju 1991. godine.

Izvor: http://predsjednik.hr/Zagreb18.09.1996_2

Zagreb, 19.09.1996. 
Predsjednik Republike primio je izaslanstvo Hrvatske vatrogasne zajednice
[19.09.1996]

Predsjednik je izviješten o pripremama središnje proslave 120-te godišnjice vatrogastva u Hrvatskoj kojoj je Predsjednik pokrovitelj.

Vatrogasne zajednica Hrvatske, koja je osnovana među prvima u Europi, bila je primjer samoorganiziranja hrvatskog naroda, a o hrvatskom karakteru članstva govori i činjenica da je HVZ 1937. godine istupila iz jugoslavenske vatrogasne zajednice.

Danas HVZ broji više od šezdeset tisuća aktivnih članova, koji se, uz obavljanje redovitih djelatnosti, bave i obrazovanjem mladih naraštaja i čuvaju tradiciju duboko ukorijenjenu u hrvatskom narodu, istaknuo je predsjednik HVZ dr Franjo Gregurić.

Uz Predsjednika razgovoru su bili nazočni predstojnik Ureda Predsjednika dr Ivo Sanader, savjetnik Predsjednika za unutarnju politiku dr Ivić Pašalić i pročelnik vojnog kabineta Predsjednika general-pukovnik Miljenko Crnjac. 

U izaslanstvu HRZ bili su Franjo Gregurić, ministar unutarnjih poslova Ivan Jarnjak, te dužnosnici HVZ Vinko Pošta i Dražen Glavina.

Izvor: http://predsjednik.hr/Zagreb19.09.1996

Zagreb, 19.09.1996.-2 
Predsjednik Republike primio je izaslanstvo Carinske uprave RH u povodu petogodišnjice djelovanja carinske službe u samostalnoj hrvatskoj državi
[19.09.1996]

Tom prigodom Predsjedniku je uručena knjiga carinskih zakona Dubrovačke republike, koji su donešeni 1277. godine i dokaz su duge povijesti pravne regulative u Hrvata.

Predsjednik je izviješten o djelatnosti carinske službe, gradnji carinskih prijelaza, programu zapošljavanja razvojačenih hrvatskih branitelja u carinsku službu, planu ulaska hrvatske carine u Podunavlje, organizaciji stručnih seminara te suradnji s carinama susjednih zemalja. 

Uz Predsjednika susretu su bili nazočni predstojnik Ureda Predsjednika dr Ivo Sanader i savjetnici Predsjednika za unutarnju politiku dr Ivić Pašalić i gospodarstvo Darko Grgurić.

U izaslanstvu Carinske uprave bili su ministar financija Božo Prka, ravnatelj CU Josip Knezić i pomoćnik za reviziju, nadzor i krijumčarenje Anton Uljar.

Izvor: http://predsjednik.hr/Zagreb19.09.1996_2

Zagreb, 20.09.1996. 
Predsjednik Republike primio je izaslanstvo Organizacijskog odbora proslave 5 obljetnice oslobođenja sjeverozapadne Hrvatske
[20.09.1996]

Članovi Organizacijskog odbora obavijestili su Predsjednika o pripremama za središnju proslavu koja će se održati u nedjelju, 22. rujna u Varaždinu. 

Predsjednik je istaknuo doprinos koji su stanovnici sjeverozapadne Hrvatske, prvo razoružavanjem vojarni bivše JNA, a potom sudjelovanjem na svim bojištima, dali obrani i oslobađanju domovine domovine. 

Uz Predsjednika susretu su bili nazočni predstojnik UNS-a Luka Bebić, savjetnici Predsjednika za unutarnju politiku dr Ivić Pašalić i lokalnu upravu i samoupravu dr Franjo Kajfež.

U izaslanstvu su bili župani županija Varaždinske Marijan Mlinarić, međimurske Marijan Ramušćak, Krapinsko-Zagorske Želimir hitrec i gradonačelnik Varaždina Alfred Obranić.

Izvor: http://predsjednik.hr/Zagreb20.09.1996

Zagreb, 20.09.1996. 
Predsjednik Republike primio je izaslanstvo županije Vukovarsko-srijemske i XXXI "Vinkovačkih jeseni"
[20.09.1996]

Predsjednik je izviješten da će "Vinkovačke jeseni", koje će danas biti svečano otvorene, ove godine okupiti preko tri tisuće sudionika.

Župan Vukovarsko-srijemski Vlado Ošust izvijestioje Predsjednika da je u Hrvatskom Podunavlju sve veći interes za dobivanjem domovnica i da se proces izdavanja odvija bez teškoća te da je hrvatska administacija spremna odgovoriti na sve zahtjeve. 

Uz Predsjednika susretu su bili nazočni savjetnici Predsjednika za kulturu Zlatko Vitez i unutarnju politiku dr Ivić Pašalić. 

U izaslanstvu su bili uz župan Ošusta gradonačelnik Vinkovaca dr Dražen Švagelj, predsjednik organizacijskog odbora VJ mr Marijan Mandić i direktor VJ Branimir Popović.

Izvor: http://predsjednik.hr/Zagreb20.09.1996_2

Zagreb, 23.09.1996. 
Predsjednk Republike primio je pismo Predsjednika Židovske općine Zagreb i Koordinacije židovskih općina u Hrvatskoj Ognjena Krausa sljedećega sadržaja:

Poštovani gospodine Predsjedniče, 

u ime Koordinacije židovskih općina u Hrvatskoj i svoje osobno ime srdačno Vam zahvaljujem na čestitki koju ste nam uputili prigodom Roš Hašana i velikih židovskih blagdana. Ova čestitka i opet nam pokazuje pažnju koju iskazujete prema židovskoj zajednici u Hrvatskoj i budite uvjereni da to znamo cijeniti. 

Uz izraze najvećeg poštovanja, 

prof. dr, Ognjen Kraus

Izvor: http://predsjednik.hr/Zagreb23.09.1996

Zagreb, 23.09.1996.-2 
Predsjednik Republike sazvao je III sjednicu Predsjedničkog vijeća za utorak, 24. rujna
[23.09.1996]

Tema sjednice bit će "Hrvatski turizam-stanje i perspektive".

Izvor: http://predsjednik.hr/Zagreb23.09.1996_2

Zagreb, 26.09.1996. 
Predsjednik Republike primio je dr Ognjena Krausa, predsjednika Židovske općine Zagreb i Koordinacije židovskih općina u Hrvatskoj
[26.09.1996]

Dr Kraus je obavjestio Predsjednika o pripremama za proslavu 190 godišnjice osnutka Židovske općine Zagreb, kao i planovima za izgradnju Židovskog muzeja u sklopu šireg poslovnog kompleksa na mjestu prijašnje Sinagoge u Zagrebu. 

Kraus je izvijestio Predsjednika o problemima uzdržavanja Doma za starije osobe u Zagrebu, a u svezi sa spomenutim i drugim problemima koji stoje pred židovskom zajednicom izrazio je njeno zanimanje za neka od pitanja glede donošenja zakona o denacionalizaciji.

Prigodom današnjeg susreta dr Kraus još jednom je zahvalio Predsjedniku na pažnji koju iskazuje prema židovskoj zajednici u Hrvatskoj.

Izvor: http://predsjednik.hr/Zagreb26.09.1996

Zagreb, 27.09.1996. 
Predsjednik Republike primio je izaslanstvo Ustavnog suda Republike Albanije
[27.09.1996]

Predsjednik albanskog Ustavnog suda Rusem Gjata izvijestio je Predsjednika o suradnji s Ustavnim sudom RH čija pomoć je, s obzirom da je albanski Ustavni sud jedan od najmlađih u Europi, dragocjena.

Gata je također izrazio želju da albanski studenti dođu na usavršavanje na hrvatska sveučilišta.

Predsjednik je rekao da ima mnogo razloga za razvoj dobrih odnosa Hrvatske i Albanije, s obzirom da su naši narodi jedni od najstarijih u Europi. 

Uz Predsjednika susretu su bili nazočni predstojnik Ureda Predsjednika dr Ivo Sanader i savjetnik Predsjednika za pravna pitanja dr Smiljko Sokol. 

U izaslanstvu albanskog Ustavnog suda bili su i suci Franc Jakova i Alfred Karamuco, a u pratnji izaslanstva bio je predsjednik Ustavnog suda RH Jadranko Crnić.

Izvor: http://predsjednik.hr/Zagreb27.09.1996

Zagreb, 27.09.1996.-2 
ZAJEDNIČKO PRIOPĆENJE PREDSJEDNIKA REPUBLIKE HRVATSKE DR FRANJE TUĐMANA I PREDSJEDNIKA PREDSJEDNIŠTVA BIH ALIJE IZETBEGOVIĆA
[27.09.1996]

Predsjednik Republike Hrvatske dr Franjo Tuđman u Predsjedničkim dvorima sastao se s predsjednikom predsjedništva BiH Alijom Izetbegovićem, na njegovom povratku iz New Yorka sa zasjedanja Opće skupštine UN. 

Razgovori, koji su trajali više od sat vremena, predstavljaju redovitu razmjenu mišljenja dvojice predsjednika predviđenu Ugovorom o suradnji. 

Oba predsjednika suglasili su se da treba ustrajati u čdosljednjoj provedbi washingtonskih i daytonskih sporazuma, a nakon provedbe izbora u BiH potrebno je što prije konstituirati zajednička tijela. 

Predsjednici Tuđman i Izetbegović dogovorili su da u punoj suglasnosti treba rješavati sva otvorena pitanja, a nakon uspostave zajedničkih tijela, u što je moguće kraćem roku, potrebno je sazvati sjednicu zajedničkog vijeća za suradnju Republike Hrvatske i federacije Bosne i Hercegovine.

Izvor: http://predsjednik.hr/Zagreb27.09.1996_2